# Balatonfüred

### A Wikipédiából, a szabad lexikonból.

Koordináták: é. sz. 46.95651° k. h. 17.88911°

Balatonfüred
Régió | Közép-Dunántúl
Megye | Veszprém
Kistérség | Balatonfüredi
Rang | város
Terület | 46,45 km²
Népesség

- Összesen: 13265 fő (2001)
- Népsűrűség: 285,58 fő/km²

Irányítószám | 8230
Körzethívószám | 87
Térkép é. sz. 46.95651° k. h. 17.88911° | település Mo. térképén

Balatonfüred város Veszprém megyében, a Balaton-part legrégebbi üdülőhelye. A régi községből, a fürdőtelepből és az egykori Arács faluból áll, amit 1954-ben csatoltak hozzá. Az északi part fővárosa, jelentős vitorlás kikötő.

A szomszédos községek Tihany, Aszófő, Balatonszőlős, Csopak, valamint az errefelé szokásos elnevezésű Öreg-hegy, továbbá a Tamás-, György- és Péter-hegyek határolják.

A város legrégebbi, a Kéki-patak partján épült, később elhagyott településrésze ma szőlőterület, maga a Kéki-forrás még működik. Télen a városi ivóvíz is egy jóízű, édesvíz forrásból (Siske) származik. A városban még számos foglalt és foglalatlan, főleg savanyúvíz forrás is található.

A városon halad át a 71-es út, valamint a Budapestről Tapolcára és Keszthelyre

Fa a Tagore sétány melletti parkban a parton - az egyetlen, amit nem híres ember ültetett. Állítólag veszélyben van, mert szükség lehet a helyére.

vezető egyvágányú vasút is. Korábban a város legnagyobb munkáltatója a balatonfüredi hajógyár volt, ma inkább a szállodák és a szívkórház a jelentősebb foglalkoztatók. Három építőipari vállalatnak, két húsfeldolgozónak és két kamionfuvarozónak van itt telephelye. Új a város személyhajózási kikötőépülete és újjáépül a balatoni légi mentőszolgálat telephelye is. A városnak három strandja, egy kempingje és több vitorláskikötője van.

A városnak igazából két magja van, a part melletti alsó város a mólóval a közepén, valamint a felső város a fehér és vörös templomokkal (a vörös templom helybéli vörös homokkőből épült, és nem vakolt, ezért vörös), üzletekkel, illetve hangulatos kis utcájával.

A kerek templom, amely körül átépítik és felújítják a történelmi városnegyedet (2006)

## [szerkesztés] Közintézmények

Három általános iskolája, egy gimnáziuma, egy szakközépiskolája és egy zeneiskolája van. Jelentős iskoláskorú népességgel és szép tanulmányi sikerekkel büszkélkedhet. Fél tucat kórus, zenekar és sportegyesület, helyi tévé, helytörténeti folyóirat és egy újságszerű havilap „színezi" a város eseményeit.

Van önálló piaca (vásárcsarnoka), hipermarketje (Plus), szakorvosi rendelője, áruháza, művelődési otthona, egy futballpályája és 2004 óta konferencia- és sportcentruma (benne mozival). Szezonálisan működik benne egy bazárnegyed (az elhíresült görög falu) a kempinggel szemben, mellette terveznek egy akvaparkot.

A városnak van egy nevezetes katolikus (a vörös templom), református (a fehér templom) és evangélikus (az új templom) temploma, sőt HIT gyülekezeti (volt MSzMP) székháza is. Itt található a körzet földhivatala is.

Újra üzemben van partjainál a „veterán” Jókai motoros hajó (2004)

Kevésbé közismert, de fontos nevezetessége Balatonfürednek, hogy az itt élő 45-64 év közötti férfiak életkilátásai a legjobbak Magyarországon a velük egykorú többi magyar férfiéhez képest. (Ennek a statisztikai adatnak az okait a SOTE magatartástudományi tanszékén már 1990-ben kezdte kutatni dr. Kopp Mária és úgy találta, hogy sok, főleg a társadalmi tőke fogalmába tartozó tényező játszik ebben szerepet.)

## [szerkesztés] Fekvése, klímája

A füredi móló látképe átépítés előtt a partról, háttérben a Tihanyi-félszigettel (2002)

Lankás dombok által körülölelt kisváros a Balaton északi partján.

Ismertségét elsősorban szénsavas forrásainak és mediterrán jellegű klímájának köszönheti. A Balaton-part közelében fakadó savanyúvízforrásokból már a 17. században tudtak. Szerepük csak akkor vált jelentőssé, amikor felmelegített vizüket gyógyfürdőzésre kezdték el használni és 1772-ben Füredet hivatalosan is gyógyfürdővé nyilvánították.

A városban működő Állami Szívkórházban sok szívbeteg nyerte vissza egészségét, köztük a híres Nobel-díjas hindu költő, Rabindranath Tagore.

## [szerkesztés] Története

Ősi, már a római korban is lakott település. Neve először a Tihanyi Apátság birtokösszeírásában szerepel (1211.) A gyógyvizeket 1708-ból származó dokumentum említi először.

A város az 1800-as évek-ben, a reformkorban indult fejlődésnek. A vendégek szórakozását a nyári időben fából készült szinház szolgálta, 1831-ben már kőszínházzal rendelkezett, melyet Kisfaludy Sándor alapított. Széchenyi István kezdeményezésére innen indult el 1846-ban az első balatoni gőzhajó, a Kisfaludy. Füreden hajógyár is létesült. Főként a kiegyezés utáni időszakban kedvelt találkozóhelye lett a politikusoknak, művészeknek. Jókai Mór itt írta Az arany ember című híres regényét, melynek egy része a Balatonnál játszódik. Az épület ma múzeum, ahol láthatjuk az író bútorait, személyes tárgyait. 1884-ben alakult meg az első magyar vitorlás egyesület, a Stefánia Yacht Club. Horváth János rendezte 1825. július 26-án a füredi Horváth-házban az első Anna-bált lánya, Anna Krisztina tiszteletére. Az Anna-bált 2005-ben a 180. alkalommal tartották meg.

1971 óta Magyarország első gyógyüdülő-városa, a „Szőlő és bor nemzetközi városa”.

Az „aranyhíd” (napfelkelte) Balatonfüreden – télen a révész és a halász szobrok között

## [szerkesztés] Látnivalók

- Kossuth Lajos-forrás ivócsarnoka
- Blaha Lujza egykori nyaralója (1816-ból, klasszicista)
- Kerek-templom (fényképét lásd fentebb) (1841–1846, Fruman Antal tervei szerint, klasszicista; jobboldali mellékoltár képe Vaszary Jánostól)
- Jókai Mór nyaralója (1870, eklektikus, ma Jókai emlékmúzeum)
- A móló látványa a Füred szálló ablakából
- Az új mólóépület (hajóállomás és étterem)
- Lóczy-barlang
- Lóczy Lajos földrajztudós sírja az arácsi temetőben
- A Jókai-kilátó
- A Tagore sétány a Balaton parton (1857-ben kezdték kialakítani)
- A nemrég épült görög falu, tulajdonképpen egy bevásárló- és szórakozóközpont, melynek fehérre meszelt, kék fedeles házai görög stílusban épültek
- XV. századi templomrom, közelében négyszögletes torony.

XV. századi templomrom

A korábban Deák Ferenc sétánynak nevezett utat övező park számos emléktáblának ad helyet. Ennek apropója, hogy Tagore, a szívkórházbeli kezelésének emlékére fát ültetett. Mellé emléktáblát tettek, amelyen a költő ez alkalomra írt verse olvasható. Tagore példáját először indiai politikusok követték, s ezután néhány év alatt hagyománnyá vált, hogy az itt megfordult híres személyiségek fát ültetnek a parkban. Marx György fizikus kezdeményezésére a Nobel-díjasokkal folytatták a sort, őket különféle hírességek követték, napjainkban pedig magyar politikusok szaporítják az ültetett fák és emléktáblák számát. A park ezen része úgy néz ki, mint egy amerikai temető. Fát ültetett itt többek között: Farkas Bertalan, Leonov, a Gandhik, Göncz Árpád, Felix Mandelbrot, Wigner Jenő és sok más Nobel-díjasunk.

Emellett szobra vagy mellszobra van itt Széchenyinek, Kisfaludynak, Deák Ferencnek, Salvatore Quasimodo olasz költőnek, akinek a tiszteletére évente rendeznek költői versenyeket.

A sétány közepét augusztusban a Borhetek sátrai/padjai foglalják el, a sétányon pedig tűznyelők, utcai zenészek, köztük egy perui banda, élő szobrok, artisták és mozgó árusok hada található.

Balatonfüreden rendezik hagyományosan az Anna-bálokat is, a szívkórházzal szembeni kastélyban.

A Tagore sétány a móló bejárat felőli végéről nézve télen

## [szerkesztés] Díszpolgárok

- Sava Babić (2005)

## [szerkesztés] Itt nyaraló hírességek

Jókai Mór és Blaha Lujza mellett nevezetes füredi vakációzónak számított Déry Tibor, Tímár József és mások is, akiknek a nevét szintén helyi utcanév táblák őrzik.

Rabindranath Tagore 1926. november 1-jén érkezett a szanatóriumba, majd gyógyulásának örömére fát ültetett. E fa előtt 1956-ban egy indiai küldöttség felavatta Tagore bronzszobrát, és 1957-től a sétány is az ő nevét viseli.

Hajnali madárkoncert: ( [[Media:Reggelirigók.ogg|]])

(Ha a jelre rákattintva a számítógép nem kezdi el automatikusan lejátszani ezt a hangfelvételt, akkor az internetről kell letölteni hozzá egy ingyenes szoftver, amely .ogg kiterjesztésű fájlokat képes lejátszani.)

## [szerkesztés] Irodalom

- Zákonyi Ferenc: Balatonfüred (Adalékok Balatonfüred történetéhez a kezdetektől 1945-ig). Veszprém, 1988. 893 p. ISBN 963 719 905 5
- Lichtneckert András (szerk.): Balatonfüred és Balatonarács története. Veszprém, 1999. 741. p. ISBN 963 722 912 4
- A Balatonfüred Városért Közalapítvány kiadványai (1-14)
- Matyikó Sebestyén József: Dr. Zákonyi Ferenc a Balaton szolgálatában
- Szenfnerné Varga Anikó: Balatonfüred, lakóhelyünk ismerete
- Fülöp Lajos (szerk.): Balatonfüred városért Pro Urbe-díj kitüntetettjei
- Zatkalik András: Balatonfüred város kitüntetettjei
- Bándi László: Balatonfüred emlékjelei
- Elek Miklós-Németh Ákosné (szerk.): Üdvözlet Balatonfüredről (2003). A könyvben látható képeslapokat az 1993-ban alakult Városi Helytörténeti Gyűjtemény anyagából válogatták, amely a Városi Könyvtár helyismereti dokumentumaiból, Zákonyi Ferenc (1909-1991) helytörténeti kutató és Lipták Gábor (1912-1985) író hagyatékából jött létre

A Tagore sétány hóesésben

## [szerkesztés] Külső hivatkozások

- A város önkormányzatának honlapja
- Balatonfüred az Irány Magyarország.hu honlapján
- Térkép Kalauz - Balatonfüred
- A szívkórház honlapja
- A helyi tévé
- A helyi könyvtár
- Webkamera
- Geocaching
- a milleniumi kiállítás korában
- Borvidék
- Magyar Fordítóház
- Légifotók Balatonfüredről

Tagore sétány hóesésben, este

## [szerkesztés] Képgaléria

A galéria képei a városban található érdekességeket mutatják be.

- 1. Jégvitorlás a tavon
- 2. A Balaton Szabadidő- és Konferenciaközpont
- 3. A Bergmann cukrászda
- 4. II. világháború elesett magyar hőseinek emlékműve
- 5. A város látképe a fehér templommal felülről
- 6. A Kinizsi takarékpénztár épülete
- 7. A Tagore sétány
- 8. Még egészséges hattyúk a tavon
- 9. A kikötő télen

Veszprém megye városai
Ajka | Badacsonytomaj | Balatonalmádi | Balatonfüred | Balatonfűzfő | Berhida
Devecser | Herend | Pápa | Sümeg | Tapolca | Várpalota | Veszprém | Zirc

A lap eredeti címe "http://hu.wikipedia.org../../../b/a/l/Balatonf%C3%BCred.html"

Kategóriák: Kiemelt cikkek | Magyarország városai | Veszprém megye települései | Balaton

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Deutsch
- Esperanto
- Polski
- Svenska